Predkladacia správa

 „Návrh textu Medzinárodnej energetickej charty“ predkladá Ministerstvo hospodárstva SR ako iniciatívny materiál. Navrhovaný text je výsledkom iniciatívy členských štátov Konferencie energetickej charty aktualizovať pôvodnú deklaráciu Európskej energetickej charty (ďalej len „Európska charta“) z roku 1991. Samotné znenie textu je výsledkom rokovaní viac ako 80 členských a pozorovateľských krajín Energetickej charty. Aktualizovaný dokument Medzinárodná energetická charta (ďalej len „Medzinárodná charta“) má byť formálne prijatý počas nadchádzajúcej ministerskej konferencie, ktorá sa bude konať na pozvanie holandskej vlády v dňoch 20. – 21. mája 2015 v Haagu. 

Hlavným dôvodom pre modernizáciu Európskej charty boli nové skutočnosti a výzvy, ktorým čelí sektor energetiky začiatkom nového milénia. Pôvodný text obsahuje neaktuálne pojmy a už neexistujúce názvy krajín a dohôd. Na výročnej Konferencii vo Varšave v roku 2012 sa členské krajiny zhodli na potrebe modernizácie pôvodného dokumentu Európskej charty. 

Pri procese aktualizácie pôvodnej Európskej charty sa riadilo princípom čo najmenších zásahov do textu, pokiaľ si to daný stav nevyžaduje, pričom rozsiahle časti textu ostali ponechané bez zmeny. Najdôležitejšie zmeny v texte Medzinárodnej charty boli vykonané v preambule, ktorá sa odkazuje na aktuálnu politiku rozširovania a konsolidácie a taktiež Konferenciu energetickej charty, ktorá vznikla až po prijatí Dohovoru o energetickej charte (ďalej len „Dohovor“).      
Slovenská republika ako členský štát Dohovoru od začiatku podporovala modernizačný proces Energetickej charty, pričom aktualizácia Európskej charty je jeho významnou súčasťou. Nový text Medzinárodnej charty potvrdzuje základné princípy Dohovoru, aktualizuje pojmy, potvrdzuje otvorenosť pre modernizáciu a dopĺňa text o nové výzvy.
Slovenská republika nemá výhrady voči textu Medzinárodnej charty. Text Medzinárodnej charty bol pripomienkovaný krajinami EÚ, stanovisko EÚ bolo koordinované zo strany Komisie. Podpis Medzinárodnej charty je pre Slovenskú republiku, ako členskú krajinu Dohovoru vyjadrením podpory Energetickej charty a potvrdenie jej základných pravidiel. Nevyplývajú z neho Slovenskej republike žiadne nové právne alebo finančné záväzky a súhlasíme s jeho podpisom. 

Návrh predmetnej Medzinárodnej charty je v súlade s Ústavou Slovenskej republiky a inými zákonmi Slovenskej republiky.
Predložený návrh Medzinárodnej charty nebude mať vplyv na verejné financie, podnikateľské prostredie, životné prostredie a informatizáciu spoločnosti a nebude mať ani sociálny vplyv. 
